b'\n_START_ARTICLE_\nMotovun\n_START_SECTION_\nZgodovina\n_START_PARAGRAPH_\nMotovun se je razvil na mestu nekdanje prazgodovinske utrdbe. V 10. in 11. stoletju so kraju gospodovali pore\xc5\xa1ki \xc5\xa1kofje in patriarhi iz Ogleja, od leta 1278 pa je bil kraj v posesti Bene\xc5\xa1ke republike. Motovun ni bil del cone B Svobodnega tr\xc5\xbea\xc5\xa1kega ozemlja, katerega ju\xc5\xbena meja je potekala po reki Mirni.\n_START_SECTION_\nArhitektura in urbana zasnova\n_START_PARAGRAPH_\nNajstarej\xc5\xa1i del mestnega jedra je obzidan z dobro ohranjenim obzidjem iz 13. in 14. stoletja, ki danes slu\xc5\xbei kot sprehajali\xc5\xa1\xc4\x8de s katerega je lep razgled na okolico. Na ju\xc5\xbenem in vzhodnem pobo\xc4\x8dju hriba sta se razvili dve predmestji. Vsi trije deli so povezani v enotno mesto s sestavom utrdb in obzidij. Na glavnem mestnem trgu stoji trdnjava - zvonik iz 13. stoletja. Ob trdnjavi je baro\xc4\x8dna cerkev svetega Stjepana zgrajena leta 1614 na mestu starej\xc5\xa1e cerkve po na\xc4\x8drtih bene\xc5\xa1kega arhitekta Paladia. Neko\xc4\x8d v pozni antiki je tu stala starokr\xc5\xa1\xc4\x8danska bazilika, ki je bila ve\xc4\x8dja od dana\xc5\xa1nje. Nasproti cerkve le\xc5\xbei Komunalna pala\xc4\x8da, grajena v 12. stoletju, raz\xc5\xa1irjena in obnavljena v 16. in 17. stoletju. _NEWLINE_Renesan\xc4\x8dna loggia je iz 17. stoletja. Ve\xc4\x8dina ostalih stavb je iz 16. in 17. stoletja._NEWLINE_Mesto le\xc5\xbei ob nekdanji \xc5\xbeelezni\xc5\xa1ki progi Pore\xc4\x8danka s \xc4\x8dimer je bilo na zahodu dobro povezano s Pore\xc4\x8dem, na severu pa s Slovenijo in Italijo. Ohranila se je lokalna  \xc5\xbeelezni\xc5\xa1ka postaja , ki le\xc5\xbei neposredno pred vhodom v motovunski predor, pod gri\xc4\x8dem na katerem stoji stari del mesta.'